Lanalhujė
Lanalhujė (isp. Lago Lanalhue) – ežeras Čilėje, Bio Bijaus regione (Arauko provincija), 10 km į pietus nuo Kanjetės, 12 km į rytus nuo Ramiojo vandenyno kranto, 12 m aukštyje. Ežero ilgis 20 km, plotis iki 2 km. Ežeras labai netaisyklingos formos, daug ilgų įlankų. Vidurinės ir rytinės dalies krantai daugiausia aukšti, miškingi, vakarinės – žemi, supami dirbamų laukų. Vakarinis galas pelkėtas. Ežero baseino plotas – 325 km². Suteka keli trumpi upeliai, vakaruose išteka Paikavi baseinui priklausantis upelis. Prie ežero įsikūrusios kelios gyvenvietės – Lanalhujė, Kalebu, Los Notrosas, La Vaina. Turizmas, žvejyba (vaivorykštiniai upėtakiai, karpiai). Ežero pavadinimas kildinamas iš mapučių kalbos ir aiškinamas kaip „liūdinčių sielų vieta“.